Jose Mourinho, selecționerul Angliei la EURO? Fanii au luat foc
Anglia, la EURO 2024 cu Jose Mourinho? Fanii au luat foc după un nou meci fără victorie, 2-2 cu Belgia, pe teren propriu.
Anglia a remizat cu Belgia (scor 2-2), într-un meci amical disputat pe Wembley. Ivan Toney (17 - penalty) şi superstarul Jude Bellingham (90+5), respectiv Youri Tielemans (11 şi 36) au fost marcatorii, dar echipa lui Gareth Southgate a avut și un gol anulat cu VAR, în minutul 27, când marca Jarrod Bowen.
A fost al treilea meci la rând pentru Anglia fără victorie, după remiza cu Macedonia de Nord din preliminariile EURO (scor 1-1) și eșecul de zilele trecute din amicalul cu Brazilia (scor 0-1), astfel că fanii sunt foarte revoltați pe site-urile de socializare și cer plecarea lui Gareth Southgate înainte de turneul final!
Fanii Angliei vor alt selecționer în locul lui Gareth Southgate
Înainte de această acțiune a echipelor naționale pentru meciurile amicale, suporterii englezi au fost chestionați într-un sondaj de opinie. Potrivit The Sun, sondajul realizat de LiveScore a fost câștigat de Eddie Howe, cu 28%! Antrenorul lui Newcastle a fost pe locul 1 în topul preferințelor, devansând tehnicieni cu mult mai multă experiență și cu mai multe realizări.
Pe locul 2 s-a clasat Pep Guardiola, cu 22% dintre voturi, iar pe locul 3 s-a clasat Jose Mourinho, cu 12%. Primul sub podium a fost Graham Potter, care a primit 11% dintre voturile totale exprimate.
Jose Mourinho, preferat de englezi după jocul cu Belgia
Mai nou, după egalul cu Belgia, suporterii Angliei, vocali în astfel de situații, și-au exprimat nemulțumirea față de ce se întâmplă cu naționala lor înainte de EURO 2024, astfel că mulți dintre ai au cerut venirea lui Jose Mourinho, conform aceleiași publicații The Sun.
"Du-te, Southgate! Mourinho stă la plajă și așteaptă (n.r. – să-i ia locul)" , "Nebun că spun asta, dar Anglia trebuie să-l demită pe Southgate și să-l aducă pe Mourinho cu un contract pe termen scurt. Stil de joc similar, dar cel puțin el știe cum să câștige", "Anglia trebuie să fie nemiloasă și să-l concedieze acum pe Southgate, și să-l aducă pe Mourinho. Va câștiga Euro în această vară", "Există o numire mai evidentă decât Mourinho la naționala Angliei după o prezență anticipată ca dezamăgitoare a lui Southgate de la EURO?" – sunt doar câteva dintre reacțiile publicate de ziarul britanic.
Ieșirile fanilor au avut la bază și o declarație făcută de Jose Mourinho, anume că este un obiectiv foarte important pentru el să pregătească o formație națională: "Să antrenez o echipă națională este un obiectiv pentru mine.
Poate chiar înainte de Cupa Mondială, Euro sau Copa America, Cupa Africii…".
Anglia, finalista ultimului EURO
La ultimul Campionat European, Anglia a ajuns în finala EURO 2020 sub comanda lui Gareth Southgate, însă s-a văzut învinsă de naționala Italiei, iar la Cupa Mondială din Qatar a fost eliminată de Franța în sferturile de finală, scor 1-2. Contractul tehnicianului expiră în decembrie 2024, iar înlocuitorul său ar putea reprezenta o adevărată surpriză.
Acordul lui Gareth Southgate cu Federația Engleză de Fotbal expiră pe 31 decembrie 2024.
Urmăriți SPORT.RO și pe Google News